Калі ліцэй перайшоў на падпольнае становішча, некаторыя выкладчыкі сышлі. Але хто застаўся, ніколі не наракаў. Многія выкладалі паралельна ў розных ВНУ. Некаторыя ліцэйскія навучальныя праграмы, я так разумею цяпер, былі адмысловымі. Выкладчыкі самі іх распрацоўвалі, пасля па гэтых праграмах займаліся і са сваімі студэнтамі. Спачатку мы маглі абіраць адну з дзвюх замежных моў — англійскую ці нямецкую, пасля ўвялі польскую. Перад нашымі замежнымі выездамі ладзіліся кароткатэрміновыя курсы, напрыклад, французскай.